**Svita za klavir** nastala je na prvoj godini osnovnih studija kompozicije. Pet stavova ili pet skica od kojih se Svita sastoji zapravo su pet potpuno tematski različitih celina i s toga se mogu izvoditi kako samostalno, tako i u različitim kombinacijama (određen broj stavova). Svaki stav Svite ima karakterističan tematski sadržaj kojim se na određen način igram i razvijam ga, čineći slobodnu celinu u okviru koje on, tako izmenjen i oblikovan, nesmetano protiče. Suprotno ustaljenim igračkim stvovima u svitama na koje smo navikli u istoriji muzike, prvi, treći i peti stav ove Svite imaju svojevrsnu meditativnu atmosferu, dok je drugi veoma brz, a četvrti u umerenom tempu. Melodijska jednostavnost koja je karakteristična za delo u celini zahteva viši stepen muzičkog angažovanja i dublji nivo emotivnog doživljaja izvođača, te krajnji ishod dejstva ove Svite u velikoj meri zavisi od načina interpretacije.

Stanislava Gajić rođena je u Sremskoj Mitrovici (1980). Nakon niže muzičke u rodnom gradu, srednju muzičku školu ’’Isidor Bajić’’ pohađala je u Novom Sadu. Kompoziciju je studirala na Akademiji Umetnosti u Novom Sadu u klasama profesora Miroslava Štatkića i Zorana Mulića. Magistrirala i doktorirala na Fakultetu Muzičke umetnosti u Beogradu u klasi profesorke Isidore Žebeljan. Tokom studija imala je stipendije: Ambasade Kraljevine Norveške, Geteova stipendija, Fondacija za talente Univerziteta u Novom Sadu, bila je pitomac Fondacije Privrednik uz podršku kraljevske porodice Karađorđević. 2007. godine dodeljena joj je *Povelja Vasilije Mokranjac*, za kompoziciju SPIN za simfonijski orkestar. 2010. godine primila je PRIZNANJE *ZLATNIK BELOG ANĐELA* za postignute uspehe, godine marljivog rada, negovanje čestitosti, primanje i darovanje od Fondacije Privrednik. 2014. prva nagrada na internacionalnom takmičenju Donne in Musica, pripala je kompoziciji Odjeci Žutibora. 2015. druga nagrada na internacionalnom takmičenju Donne in Musica dodeljena je kompoziciji Koridon i Tirzis. Dela Stanislave Gajić izvođena su, osim širom Srbije, i u Hrvatskoj, Nemačkoj, Italiji, Španiji, Argentini, Engleskoj i USA, a izvodili su ih: Simfonijski orkestar Srpskog narodnog pozorišta, Simfonijski orkestar novosadske Akademije Umetnosti, Kamerata Academica, Ansambl Gradilište, Ansambl Studio 6, Novosadski kamerni orkestar, Ansamble de cuerdas San Juan, Hor Collegium Musicum, Hor novosadske gimnazije Jovan Jovanović – Zmaj, Kamerni orkestar Orfelin, potom eminentni solisti: mezzo – sopran Milijana Nikolić, violinčelista Marko Miletić, violinista Mateja Marinković, flautistkinja Lidija Knajp, accordeonista Branko Džinović, Duo Mistique, Duo Proud, sopranistkinja Aleksandra Stanković, tenor Mladen Prodan i drugi. Stanislava je zaposlena u zvanju docenta na katedri za kompoziciju Akademije umetnosti, Univerzitet u Novom Sadu.